b'\n_START_ARTICLE_\nZigmas Verbickas\n_START_PARAGRAPH_\nZigmas Verbickas (1939 m. baland\xc5\xbeio 4 d. Kybartuose \xe2\x80\x93 1996 m. gruod\xc5\xbeio 16 d. Kaune) \xe2\x80\x93 choro dirigentas ir muzikos mokytojas.\n_START_SECTION_\nBiografija\n_START_PARAGRAPH_\n1957\xe2\x80\x931961 m. choro dirigavimo mok\xc4\x97si Kauno Juozo Gruod\xc5\xbeio muzikos mokykloje (d\xc4\x97st. Andrius Kairys), o 1969\xe2\x80\x931976 m. choro dirigavim\xc4\x85 neakivaizdiniu b\xc5\xabdu studijavo Lietuvos valstybin\xc4\x97je konservatorijoje (doc. Jono Motiekai\xc4\x8dio klas\xc4\x97)._NEWLINE_1965\xe2\x80\x931972 m. \xe2\x80\x93 Kauno siuvimo fabriko \xe2\x80\x9eBaltija\xe2\x80\x9c moter\xc5\xb3 choro vadovas \xe2\x80\x93 pareng\xc4\x97 1970 m. respublikinei dain\xc5\xb3 \xc5\xa1ventei. 1967\xe2\x80\x931975 m. \xe2\x80\x93 Juliaus Janonio popieriaus fabriko dain\xc5\xb3 ir \xc5\xa1oki\xc5\xb3 liaudies ansamblio meno vadovas ir dirigentas \xe2\x80\x93 pareng\xc4\x97 1975 m. respublikinei dain\xc5\xb3 \xc5\xa1ventei. Vienus metus vadovavo \xe2\x80\x9eInkaro\xe2\x80\x9c dain\xc5\xb3 ir \xc5\xa1oki\xc5\xb3 liaudies ansambliui. 1969\xe2\x80\x931981 m. \xe2\x80\x93 Kauno Prano Ma\xc5\xbeylio medicinos mokyklos mergin\xc5\xb3 choro (70-80 dalyvi\xc5\xb3) vadovas. Merginas i\xc5\xa1mok\xc4\x97 nema\xc5\xbea dain\xc5\xb3, dalyvavo koncertuose ir dain\xc5\xb3 \xc5\xa1vent\xc4\x97se, chor\xc5\xb3 ap\xc5\xbei\xc5\xabrose peln\xc4\x97 prizini\xc5\xb3 viet\xc5\xb3._NEWLINE_Nuo 1975 m. \xe2\x80\x93 Kauno kult\xc5\xabros darbuotoj\xc5\xb3 profs\xc4\x85jungos mi\xc5\xa1riojo choro \xe2\x80\x9eLeliumai\xe2\x80\x9c chormeisteris. 1980 m. respublikinei dain\xc5\xb3 \xc5\xa1ventei pareng\xc4\x97 Kauno J. Janonio popieriaus fabriko mi\xc5\xa1r\xc5\xb3j\xc4\xaf chor\xc4\x85._NEWLINE_Nuo 1984 m. \xe2\x80\x93 Kauno skirstom\xc5\xb3j\xc5\xb3 \xc5\xa1aldytuv\xc5\xb3 \xc4\xafmon\xc4\x97s vyr\xc5\xb3 vokalinio ansamblio vadovas, 1982\xe2\x80\x931992 m. \xe2\x80\x93 Marijampol\xc4\x97s auk\xc5\xa1tesniosios pedagogin\xc4\x97s (pedagogikos) mokyklos muzikos d\xc4\x97stytojas ir vaikin\xc5\xb3 ansamblio vadovas. Ansambliai dalyvavo televizijos ir \xe2\x80\x9eSidabrini\xc5\xb3 bals\xc5\xb3\xe2\x80\x9c konkursuose, kur peln\xc4\x97 prizini\xc5\xb3 viet\xc5\xb3._NEWLINE_Nuo 1993 m. iki mirties buvo Kauno \xe2\x80\x9eRasos\xe2\x80\x9c gimnazijos muzikos ir dainavimo mokytojas. Pedagogas dirigavo Kauno miesto dain\xc5\xb3 \xc5\xa1vent\xc4\x97se.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'